กรุงเทพมหานคร แนะผู้ป่วยโรคพิษสุราเรื้อรัง รักษาฟรีที่โรงพยาบาลในสังกัด หรือศูนย์บริการสาธารณสุขใกล้บ้าน
กรุงเทพมหานคร แนะผู้ป่วยโรคพิษสุราเรื้อรัง รักษาฟรีที่โรงพยาบาลในสังกัดหรือศูนย์บริการสาธารณสุขใกล้บ้านพล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยว่า จากกรณีกรุงเทพมหานครออกประกาศฯ ฉบับที่ 6 โดยมีคำสั่งให้ปิดร้านค้าหรือสถานประกอบการขายสุราทั้งแบบขายส่งและขายปลีก ตั้งแต่วันที่ 10-20 เมษายน 2563 เพื่อลดการระบาดของโรคติดเชื้อไวรัสโควิด-19 ไปในวงกว้าง โดยจำกัดการรวมกลุ่มสังสรรค์ในช่วงเทศกาลสงกรานต์ ทั้งนี้กรุงเทพมหานครมีความห่วงใยในสุขภาพของประชาชน โดยแนะนำให้ผู้ป่วยโรคพิษสุราเรื้อรัง ที่ไม่สามารถควบคุมปริมาณการดื่มแอลกอฮอล์ได้ หรือเมื่อหยุดดื่มแอลกอฮอล์แล้ว จะมีอาการเหงื่อออก ตัวสั่น มือสั่น หงุดหงิด คลื่นไส้ อาเจียน อ่อนเพลีย สับสน หัวใจเต้นเร็ว หรือประสาทหลอน สามารถเข้ารับการรักษาได้ฟรีที่โรงพยาบาลในสังกัดกรุงเทพมหานคร ทั้ง 10 แห่ง และศูนย์บริการสาธารณสุขกรุงเทพมหานคร 68 แห่งใกล้บ้าน โดยขอคำปรึกษา หรือสอบถามเพิ่มเติมที่เบอร์โทรศัพท์ 0 2245 4964 ตลอด 24 ชั่วโมง